Tolong jelaskan mengenai Astrunumi dari Garaha bulan dalam bahasa banjar

Lawan panjalasan lain, garaha bulan cungul bila Bulan rahatan baupusisi lawan Matahari. Tagal marga kapirutan bidang urbit Bulan tahadap bidang ikliptika saganal 5°, maka kada saban upusisi Bulan lawan Matahari cagar maulah tajadinya garaha bulan. Patatakan bidang urbit Bulan lawan bidang ikliptika cagar mancungulakan 2 buah titik tatak nang disambat node, yaitu titik di mana Bulan manatak bidang ekliptika. Garaha bulan ngini cagar tajadi wayah Bulan baupusisi di node ngitu. Bulan mamarluakan waktu 29,53 hari gasan bagarak matan sabuting titik upusisi ka titik upusisi lainnya. Maka samustinya, lamun tajadi garaha bulan, cagar diumpati lawan garaha Matahari marga kadua node ngitu baandak di garis nang mahubungakan antara Matahari lawan Bumi.

Sabujurnya, wayah kajadian garaha bulan, rancak Bulan masih kawa dijanak. Ngini marga masih adanya sinar Matahari nang diliungakan ka ampah Bulan ulih atmuspir Bumi, wan kabanyakan sinar nang diliungakan ngini baisi sapiktrum cahaya habang. Ngitulah marganya wayah garaha bulan, Bulan cagar nampak bakalir kadap, kawa bakalir habang tambaga, bigi ramania, atawa jua suklat. Garaha bulan kawa dijanaki lawan mata tilanjang wan kada babahaya sama sakali.